Hotunan ziyarar da Buhari ya kai Taraba - BBC News Hausa
https://www.bbc.com/hausa/labarai-43300665
Kalli hotunan ziyarar da Shugaban Najeriya Muhammadu Buhari ya kai jihar taraba don jajantawa 'yan uwan wadanda suka rasa rayukansu a rikicin manoma da makiyaya.
SUNDAY AGHAEZE @2018
A ranar Litinin ne Shugaban Najeriya Muhammadu Buhari ya fara ziyara a wasu jihohin kasar da ke fama da rikice-rikice, donmin ya jajantawa al'ummomin da abun ya shafa.
AGHAEZE SUNDAY> 2018
Shugaba Buhari ya fara ne da ziyartar jihar Taraba da ke arewa maso gabashin Najeriya, inda a baya-bayan nan rikici tsakanin Makiyaya da Manoma ya yi kamari sosai.
Gwamnan jihar Taraba Darius Ishaku ne ya tarbi shugaban tare da manyan jami'an jihar.
Shugaba Buhari ya yi ganawa ta musamman da sarakunan gargajiya na jihar da shugabannin al'umma da wakilan makiyaya da manoma da manyan jami'an tsaro da kuma manyan jami'an gwamnatin jihar, inda ya ji ta bakinsu kan abubuwan da ke faruwa.
Shugaban ya ce kokarin da ake na samar da zaman lafiya yana bukatar cikakken goyon bayan sarakunan gargajiya, musamman wajen ganin sun roki al'ummarsu da su dinga girmama rayukan juna.
Ya shidawa sarakunan gargajiya cewa gwamnati na iya bakin kokarinta wajen ganin ta magance rikicin da ke tsakanin manoma da makiyaya, kuma za ta ci gaba da neman goyon bayan sarakunan don sanin muhimmancinsu wajen kawo zaman lafiya a tsakanin al'umma.
Ya ce: '“Na zo nan ne musamman don na gana da sarakunan gargajiya da kuma gwamnatin jiha, don na mika musu sakon ta'aziyyata tare da jajantawa wadanda suka rasa 'yan uwansu suka kuma yi asarar dukiya."
PA TO THE PRESIDENT ON PHOTOGRAPHY@2018
Shugaban zai ci gaba da ziyararsa a jihohin Benue da Yobe inda can ma zai jajantawa al'ummomin yankin da suka rasa 'yan uwansu a rikici da kuma 'yan matan da aka sace mako biyu da suka gabata.